CELEX: 32021D1360
Language: mt
Date: 2021-06-30 00:00:00
Title: Deċiżjoni tal-Kummissjoni (UE) 2021/1360 tat-30 ta’ Ġunju 2021 li tawtorizza lin-Netherlands japplikaw estensjoni għal ċerti perjodi speċifikati fl-Artikoli 2 u 3 tar-Regolament (UE) 2021/267 tal-Parlament Ewropew u tal-Kunsill (notifikata bid-dokument C(2021) 4640) (it-test bl-Ingliż biss huwa awtentiku)

16.8.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 293/14
               
            
         DEĊIŻJONI TAL-KUMMISSJONI (UE) 2021/1360
         tat-30 ta’ Ġunju 2021
         li tawtorizza lin-Netherlands japplikaw estensjoni għal ċerti perjodi speċifikati fl-Artikoli 2 u 3 tar-Regolament (UE) 2021/267 tal-Parlament Ewropew u tal-Kunsill
         
            
               (notifikata bid-dokument C(2021) 4640)
            
         
         (it-test bl-Ingliż biss huwa awtentiku)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2021/267 tal-Parlament Ewropew u tal-Kunsill tas-16 ta’ Frar 2021 li jistabbilixxi miżuri speċifiċi u temporanji fid-dawl tal-persistenza tal-kriżi tal-COVID-19 rigward it-tiġdid jew l-estensjoni ta’ ċerti ċertifikati, liċenzji u awtorizzazzjonijiet, il-posponiment ta’ ċerti kontrolli perjodiċi u taħriġ perjodiku f’ċerti oqsma tal-leġiżlazzjoni dwar it-trasport u l-estensjoni ta’ ċerti perjodi msemmija fir-Regolament (UE) 2020/698 (1), u b’mod partikolari l-Artikolu 2(8) u l-Artikolu 3(4) tiegħu,
         Billi:
         
                     (1)
                  
                  
                     L-Artikolu 2(1) tar-Regolament (UE) 2021/267 jestendi l-limiti taż-żmien għat-tlestija, mid-detentur ta’ ċertifikat ta’ kompetenza professjonali (“CPC”), ta’ taħriġ perjodiku li kieku skadew jew kienu jiskadu bejn l-1 ta’ Settembru 2020 u t-30 ta’ Ġunju 2021. L-Artikolu 2(3) ta’ dak ir-Regolament jestendi l-validità tal-immarkar korrispondenti tal-kodiċi armonizzat tal-Unjoni, “95”.
                  
               
                     (2)
                  
                  
                     L-Artikolu 3(1) tar-Regolament (UE) 2021/267 jestendi l-validità tal-liċenzji tas-sewqan li kieku skadew jew kienu jiskadu bejn l-1 ta’ Settembru 2020 u t-30 ta’ Ġunju 2021.
                  
               
                     (3)
                  
                  
                     B’ittra tal-25 ta’ Mejju 2021, in-Netherlands ippreżentaw talba motivata għal awtorizzazzjoni biex japplikaw estensjoni għal ċerti perjodi speċifikati fl-Artikoli 2 u 3 tar-Regolament (UE) 2021/267. In-Netherlands ipprovdew informazzjoni addizzjonali biex isostnu t-talba tagħhom fis-7 ta’ Ġunju 2021.
                  
               
                     (4)
                  
                  
                     Permezz tat-talba motivata tagħhom, in-Netherlands jitolbu awtorizzazzjoni biex japplikaw estensjoni ta’ erba’ xhur għall-perjodu bejn l-1 ta’ Settembru 2020 u t-30 ta’ Ġunju 2021 speċifikat fl-Artikolu 2(1) tar-Regolament (UE) 2021/267, għall-finijiet ta’ dik id-dispożizzjoni u tal-Artikolu 2(3), u awtorizzazzjoni biex japplikaw estensjoni ta’ erba’ xhur għall-perjodu bejn l-1 ta’ Settembru 2020 u t-30 ta’ Ġunju 2021 speċifikat fl-Artikolu 3(1) ta’ dak ir-Regolament.
                  
               
                     (5)
                  
                  
                     Skont l-informazzjoni li pprovdew in-Netherlands, it-tlestija tat-taħriġ perjodiku u ċ-ċertifikazzjoni tiegħu u l-immarkar tal-kodiċi armonizzat tal-Unjoni “95” aktarx li jibqgħu imprattikabbli wara t-30 ta’ Ġunju 2021, minħabba l-miżuri li ħadu biex jipprevjenu jew irażżnu t-tixrid tal-COVID-19.
                  
               
                     (6)
                  
                  
                     Skont in-Netherlands, minħabba tali miżuri, it-taħriġ perjodiku kellu jiġi sospiż bejn il-15 ta’ Diċembru 2020 u s-16 ta’ Marzu 2021. Filwaqt li sadanittant it-taħriġ perjodiku reġa’ beda, l-obbligu li kull persuna li żżomm distanza ta’ 1,5 metru minn xulxin f’kull sitwazzjoni għadu fis-seħħ. Il-kumpaniji privati implimentaw dawn il-miżuri permezz ta’ protokoll komuni.
                  
               
                     (7)
                  
                  
                     L-effett ewlieni ta’ dawn il-miżuri għal taħriġ perjodiku huwa li l-klassijiet issa jeħtieġ li jkunu ħafna iżgħar meta mqabbel ma’ sitwazzjonijiet normali. Fil-fatt, parti konsiderevoli mit-taħriġ perjodiku tinkludi kors prattiku obbligatorju, li issa jista’ jingħata biss lil gruppi żgħar. Skont l-informazzjoni pprovduta min-Netherlands, din iċ-ċirkostanza tnaqqas b’mod sinifikanti l-kapaċità ta’ taħriġ f’dak l-Istat Membru, u għalhekk ma tippermettix li t-taħriġ perjodiku ta’ għadd kbir ta’ sewwieqa tat-trakkijiet jitlesta fil-ħin.
                  
               
                     (8)
                  
                  
                     Skont in-Netherlands, dan il-protokoll komuni se jkollu jiġi applikat mill-kumpaniji privati għax-xhur li ġejjin, li jfisser li l-limitazzjonijiet sinifikanti fil-kapaċità ta’ taħriġ disponibbli tas-suq se jibqgħu jinħassu fil-futur qrib.
                  
               
                     (9)
                  
                  
                     Skont l-informazzjoni pprovduta min-Netherlands, il-biċċa l-kbira tas-sewwieqa tat-trakkijiet f’dak l-Istat Membru jridu jġeddu ċ-ċertifikati tagħhom ta’ kompetenza professjonali (“CPCs”) qabel tmiem l-2021. Abbażi tal-informazzjoni pprovduta mill-awtorità Netherlandiża responsabbli għar-reġistrazzjoni tat-taħriġ (is-CBR (2)), 150 000 sewwieq għad iridu jsegwu, bħala medja, żewġ korsijiet ta’ seba’ sigħat fl-2021, li jfisser total ta’ 300 000 kors li għad iridu jitwettqu minn sewwieqa tat-trakkijiet f’dak l-Istat Membru sa tmiem is-sena.
                  
               
                     (10)
                  
                  
                     Barra minn hekk, abbażi tad-data pprovduta min-Netherlands, għadd sinifikanti ta’ sewwieqa tal-karozzi tal-linja esperjenzaw diffikultajiet sinifikanti biex lestew it-taħriġ tagħhom qabel l-10 ta’ Settembru 2020, minħabba s-sitwazzjoni tal-lockdown li kien fiha dak l-Istat Membru matul ir-rebbiegħa tal-2020. Peress li dawn is-sewwieqa tal-karozzi tal-linja ngħataw estensjoni tas-CPCs tagħhom abbażi tar-Regolament (UE) Nru 2020/698 tal-Parlament Ewropew u tal-Kunsill (3), issa għad hemm madwar 350 000 kors li jridu jiġu segwiti mis-sewwieqa tal-karozzi tal-linja, f’perjodu ta’ żmien limitat ħafna.
                  
               
                     (11)
                  
                  
                     Barra minn hekk, f’konformità mal-informazzjoni pprovduta min-Netherlands, jidher li se jkun diffiċli ħafna li t-taħriġ perjodiku kollu jerġa’ jibda b’mod ordnat. L-għadd ta’ infezzjonijiet bil-COVID-19 għadu għoli fin-Netherlands, u l-biċċa l-kbira tas-sewwieqa professjonali għadhom ma ġewx vaċċinati. Abbażi tal-informazzjoni pprovduta minn dak l-Istat Membru, dan ifisser li għad hemm infezzjonijiet fost dan il-grupp ta’ persuni jew fost il-kuntatti mill-qrib tagħhom, u dan iġegħilhom jużaw is-sick leave jew jiżolaw irwieħhom fi kwarantina. Dan ma jfissirx biss li jridu jiġu sostitwiti mill-kollegi, iżda wkoll li hemm inqas ħin disponibbli għalihom biex jattendu t-taħriġ perjodiku. L-esperjenza tal-passat turi wkoll li l-ħarrieġa disponibbli jridu jikkanċellaw ħafna jiem ta’ taħriġ, li jseħħ mhux biss minħabba l-għadd kbir ta’ kanċellazzjonijiet mhux mistennija min-naħa tas-sewwieqa, iżda wkoll minħabba li għadhom iseħħu każijiet ta’ infezzjonijiet u ta’ kwarantina fost il-ħarrieġa nfushom.
                  
               
                     (12)
                  
                  
                     Skont in-Netherlands, dan l-Istat Membru qed jaħdem fuq l-implimentazzjoni ta’ skema li tippermetti taħriġ perjodiku tas-CPC fil-kumpanija, li jippermetti lis-sewwieqa jirċievu t-taħriġ tagħhom waqt il-“bżieżaq tax-xogħol” regolari tagħhom. Madankollu, iċ-ċertifikazzjoni meħtieġa ta’ dawn il-ħarrieġa mistennija tibda biss mill-1 ta’ Lulju. Fil-perjodu ta’ wara, ħafna ħarrieġa u sewwieqa mistennija jkunu bil-vaganzi tas-sajf, peress li normalment ikunu marbuta mal-vaganzi tal-iskola ta’ dak l-Istat Membru.
                  
               
                     (13)
                  
                  
                     Skont l-informazzjoni pprovduta min-Netherlands, it-tiġdid tal-liċenzji tas-sewqan ukoll x’aktarx se jibqa’ imprattikabbli lil hinn mit-30 ta’ Ġunju 2021, minħabba l-miżuri li ħa l-Istat Membru biex jiġi evitat u jitrażżan it-tixrid tal-COVID-19.
                  
               
                     (14)
                  
                  
                     Abbażi tal-informazzjoni pprovduta min-Netherlands, f’dak l-Istat Membru s-CPCs jinħarġu fuq il-liċenzja tas-sewqan. Il-biċċa l-kbira tas-sewwieqa tat-trakkijiet b’CPCs li jkunu skaduti fl-10 ta’ Settembru 2021 għalhekk tiskadilhom ukoll il-liċenzji tas-sewqan tagħhom fl-istess data.
                  
               
                     (15)
                  
                  
                     Skont in-Netherlands, estensjoni tal-perjodu li fih il-liċenzji tas-sewqan kienu jiskadu hija meħtieġa b’mod partikolari għal dawk il-persuni li jeħtieġu rapport ta’ speċjalista mediku biex iġeddu l-liċenzji tagħhom. Abbażi tad-data pprovduta minn dak l-Istat Membru, bħalissa hemm 61 687 fajl fejn l-Awtorità Nazzjonali tal-Eżamijiet Netherlandiża għadha qed tistenna rapporti mediċi mingħand tobba jew speċjalisti. Dan minħabba l-fatt li għadd sinifikanti ta’ sewwieqa għadhom ma jistgħux jagħmlu appuntamenti mediċi fil-ħin, minħabba l-pressjoni li qed tikkawża l-COVID-19 fuq is-sistema tas-saħħa.
                  
               
                     (16)
                  
                  
                     Skont l-informazzjoni pprovduta min-Netherlands, l-għadd ta’ testijiet pożittivi u ta’ każijiet ġodda ta’ ammissjoni l-isptar naqas f’dak l-Istat Membru, u l-pass tal-vaċċinazzjonijiet għadu fil-livell tal-medja Ewropea. Madankollu, is-sitwazzjoni ġenerali tal-COVID-19 fin-Netherlands għadha qed titqies bħala waħda ta’ tħassib, peress li bħalissa, 23 mill-25 reġjun Netherlandiżi huma kklassifikati bħala ta’ livell ta’ riskju “sever”, li huwa l-ogħla livell. Iż-żewġ reġjuni l-oħra huma kklassifikati fil-livell ta’ riskju aktar baxx li jmiss, jiġifieri “serju”. Għalhekk, il-pressjoni fuq is-sistema tal-kura tas-saħħa għadha għolja ħafna. Bħala riżultat ta’ dan, il-miżuri meħuda għall-prevenzjoni jew għat-trażżin tat-tixrid tal-COVID-19 x’aktarx li se jibqgħu fis-seħħ għal diversi xhur.
                  
               
                     (17)
                  
                  
                     Skont l-istimi tan-Netherlands, hemm bżonn ta’ perjodu ta’ erba’ xhur għall-estensjonijiet mitluba biex is-sewwieqa professjonali jagħmlu l-korsijiet ta’ aġġornament tagħhom qabel l-iskadenzi applikabbli, u biex tkun tista’ tiġi trattata l-akkumulazzjoni ta’ xogħol b’lura sabiex ma jiġux ikkawżati interruzzjonijiet kbar fis-settur tat-trasport.
                  
               
                     (18)
                  
                  
                     Skont l-informazzjoni pprovduta min-Netherlands, il-biċċa l-kbira tas-sewwieqa kkonċernati jridu jlestu biss il-korsijiet ta’ taħriġ li kienu diġà bdew. Għalhekk, jenħtieġ li l-estensjonijiet mitluba ma jwasslux għal riskji sproporzjonati f’termini ta’ sikurezza u sigurtà tat-trasport.
                  
               
                     (19)
                  
                  
                     Għalhekk, jenħtieġ li n-Netherlands jiġu awtorizzati japplikaw estensjoni ta’ tliet xhur għall-perjodu bejn l-1 ta’ Settembru 2020 u t-30 ta’ Ġunju 2021 speċifikat fl-Artikolu 2(1), għall-finijiet ta’ din id-dispożizzjoni u tal-Artikolu 2(3), u fl-Artikolu 3(1) tar-Regolament (UE) 2021/267.
                  
               
                     (20)
                  
                  
                     In-Netherlands qablu li din id-Deċiżjoni tiġi adottata u notifikata bl-Ingliż,
                  
               ADOTTAT DIN ID-DEĊIŻJONI:
         
            Artikolu 1
            In-Netherlands huma awtorizzati japplikaw l-estensjonijiet li ġejjin għall-perjodi speċifikati fl-Artikolu 2(1) u (3) u l-Artikolu 3(1) tar-Regolament (UE) 2021/267:
            
                        (a)
                     
                     
                        estensjoni ta’ erba’ xhur għall-perjodu bejn l-1 ta’ Settembru 2020 u t-30 ta’ Ġunju 2021 speċifikat fl-Artikolu 2(1) tar-Regolament (UE) 2021/267, għall-finijiet tal-Artikolu 2(1) u (3) ta’ dak ir-Regolament; kif ukoll
                     
                  
                        (b)
                     
                     
                        estensjoni ta’ erba’ xhur għall-perjodu bejn l-1 ta’ Settembru 2020 u t-30 ta’ Ġunju 2021 speċifikat fl-Artikolu 3(1) ta’ dak ir-Regolament.
                     
                  
         
            Artikolu 2
            Din id-Deċiżjoni hija indirizzata lir-Renju tan-Netherlands.
         
         
            Magħmul fi Brussell, it-30 ta’ Ġunju 2021.
            
               
                  Għall-Kummissjoni
               
               Adina-Ioana VĂLEAN
               
                  Membru tal-Kummissjoni
               
            
         
         
            (1)  ĠU L 60, 22.2.2021, p. 1.
         
            (2)  Centraal Bureau Rijvaardigheidsbewijzen.
         
            (3)  Ir-Regolament (UE) 2020/698 tal-Parlament Ewropew u tal-Kunsill tal-25 ta’ Mejju 2020 li jistabbilixxi miżuri speċifiċi u temporanji fid-dawl tat-tifqigħa tal-COVID-19 u rigward it-tiġdid jew l-estensjoni ta’ ċerti ċertifikati, liċenzji u awtorizzazzjonijiet u l-posponiment ta’ ċerti kontrolli perjodiċi u taħriġ perjodiku f’ċerti oqsma tal-leġislazzjoni dwar it-trasport (ĠU L 165, 27.5.2020, p. 10).